

ΔΙΕΥΘΥΝΣΗ ΤΕΧΝΙΚΗΣ ΚΑΙ ΔΙΟΙΚΗΤΙΚΗΣ ΥΠΟΣΤΗΡΙΞΗΣ

ΤΜΗΜΑ ΔΙΑΓΩΝΙΣΜΩΝ ΚΑΙ ΣΥΜΒΑΣΕΩΝ

τηλ.: 210 3202153 fax: 210 3231691 e-mail: sec.provision@bankofgreece.gr

**ΠΡΟΚΗΡΥΞΗ ΑΝΟΙΚΤΟΥ ΔΙΑΓΩΝΙΣΜΟΥ**

**Νο 3/2016**

* 1. ΑΝΤΙΚΕΙΜΕΝΟ ΤΟΥ ΔΙΑΓΩΝΙΣΜΟΥ

Η Τράπεζα της Ελλάδος (εφεξής "ηΤράπεζα") προκηρύσσει ανοικτό διαγωνισμό για την παροχή υπηρεσιών ελέγχου από ανεξάρτητους εξωτερικούς ελεγκτές με αντικείμενο τον έλεγχο των ετήσιων οικονομικών καταστάσεων της Τράπεζας για τα οικονομικά έτη 2017-2021 σύμφωνα με το άρθρο 27.1 του Καταστατικού του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΚΤ) και το άρθρο 44 του Καταστατικού της Τράπεζας της Ελλάδος.

Στην παροχή υπηρεσιών περιλαμβάνεται:

* + Έλεγχος και έκφραση γνώμης για τις ετήσιες Οικονομικές Καταστάσεις της Τράπεζας. Στο πλαίσιο αυτό θα εξετάζονται τα λογιστικά συστήματα και οι εσωτερικοί έλεγχοι για να αξιολογηθεί η επάρκειά τους αναφορικά με την προετοιμασία των ετήσιων Οικονομικών Καταστάσεων της Τράπεζας και στη συνέχεια θα διατυπώνεται η ελεγκτική γνώμη.
  + Ειδικός έλεγχος σχετικά με το χαρτοφυλάκιο των συναλλαγματικών διαθεσίμων που διαχειρίζεται η Τράπεζα της Ελλάδος για λογαριασμό της Ευρωπαϊκής Κεντρικής Τράπεζας, όποτε ζητείται από αυτή, σύμφωνα με τις σχετικές αποφάσεις και οδηγίες της.

Οι ανωτέρω υπηρεσίες παρέχονται υποχρεωτικώς σύμφωνα με τα Διεθνή Ελεγκτικά Πρότυπα (ISA), τον Κώδικα Δεοντολογίας της IFAC και τη συναφή νομοθεσία της Ευρωπαϊκής Ένωσης.

Περισσότερα στοιχεία για το εύρος και το είδος των ελέγχων αναφέρονται στο Παράρτημα 1-Προδιαγραφές Έργου (σελ.14).

* 1. ΑΝΕΞΑΡΤΗΣΙΑ ΚΑΙ ΑΝΤΙΚΕΙΜΕΝΙΚΟΤΗΤΑ

Ο εξωτερικός ελεγκτής ασκεί τις ελεγκτικές του υπηρεσίες με ανεξαρτησία και αντικειμενικότητα. Προς διασφάλιση της ανεξαρτησίας του έναντι της Τράπεζας:

1. Δεν παρέχει στην Τράπεζα μη ελεγκτικές υπηρεσίες. Ως τέτοιες νοούνται, σύμφωνα με τις Ορθές Πρακτικές του Ευρωσυστήματος, οι εξής:

α) παροχή εξειδικευμένων υπηρεσιών που δεν σχετίζονται με τον έλεγχο,

β) συμβουλευτικές υπηρεσίες επί φορολογικών θεμάτων και ζητημάτων γενικής διαχείρισης και άλλες συμβουλευτικές υπηρεσίες,

γ) λογιστική παρακολούθηση και κατάρτιση λογιστικών εγγραφών και οικονομικών καταστάσεων,

δ) σχεδιασμός και εφαρμογή διαδικασιών εσωτερικού ελέγχου ή διαχείρισης κινδύνων σε σχέση με την κατάρτιση ή/και τον έλεγχο στοιχείων περί χρηματοδοτήσεων που περιλαμβάνονται στις οικονομικές καταστάσεις, καθώς και παροχή συμβουλών σε θέματα κινδύνων,

ε) υπηρεσίες αποτίμησης,

στ) αναλογιστικές και νομικές υπηρεσίες,

ζ) σχεδιασμός και εφαρμογή ηλεκτρονικών συστημάτων οικονομικών πληροφοριών για την κεντρική τράπεζα,

η) συμμετοχή στον εσωτερικό έλεγχο της κεντρικής τράπεζας και παροχή υπηρεσιών που σχετίζονται με τη λειτουργία του εσωτερικού ελέγχου,

θ) υπηρεσίες συμβούλων επενδύσεων ή επενδυτικής τραπεζικής και

ι) υπηρεσίες διαχείρισης ανθρώπινου δυναμικού.

Οι εργασίες διαβεβαίωσης που διενεργεί ο εξωτερικός ελεγκτής μιας Εθνικής Κεντρικής Τράπεζας του Ευρωσυστήματος για λογαριασμό του εξωτερικού ελεγκτή της ΕΚΤ δεν ορίζονται ως μη ελεγκτικές υπηρεσίες.

2. Δεν συμμετέχει, με οποιονδήποτε άμεσο ή έμμεσο τρόπο, στη λήψη αποφάσεων που αναφέρονται στη δραστηριότητα της Τράπεζας

Σύμφωνα με την Πολιτική επιλογής εξωτερικού ελεγκτή της Τράπεζας, οι υπηρεσίες των οποίων ζητείται η παροχή με την παρούσα προκήρυξη δεν μπορούν να προσφερθούν από τους υφιστάμενους εξωτερικούς ελεγκτές της Τράπεζας.

Βάσει των ανωτέρω αποκλείονται της συμμετοχής στο διαγωνισμό:

* Ο υφιστάμενος εξωτερικός ελεγκτής της Τράπεζας
* Όποιος υποψήφιος παρέχει ή πρόκειται να παράσχει εν όλω ή εν μέρει στην Τράπεζα μη ελεγκτικές υπηρεσίες πέραν της 31.12.2016

Ο εξωτερικός ελεγκτής για να διασφαλίσει την αντικειμενικότητά του πρέπει να διεξάγει τα καθήκοντά του με βάση τα διεθνή καθορισμένα πρότυπα και κανόνες δεοντολογίας, καθώς και τη συναφή νομοθεσία της Ευρωπαϊκής Ένωσης.

Ο εξωτερικός ελεγκτής (ο νόμιμος ελεγκτής, σε περίπτωση φυσικού προσώπου, ή ο κύριος εταίρος του ελεγκτικού γραφείου, σε περίπτωση νομικού προσώπου) δεν μπορεί να αναλάβει οποιαδήποτε θέση στη Διοίκηση της Τράπεζας, πριν από την παρέλευση δύο χρόνων από την ημερομηνία που έπαυσε να ενεργεί με αυτή του την ιδιότητα (άρθρο 38 παρ. 3 του Ν. 3693/2008).

* 1. ΔΙΚΑΙΩΜΑ ΣΥΜΜΕΤΟΧΗΣ

Δικαίωμα συμμετοχής στο διαγωνισμό έχουν φυσικά ή νομικά πρόσωπα ή ενώσεις προσώπων, που κατοικούν ή έχουν έδρα στην Ελλάδα ή στην Ευρωπαϊκή Ένωση.

Οι ενώσεις προσώπων δεν υποχρεούνται να περιβληθούν ορισμένη νομική μορφή για την υποβολή της προσφοράς τους, οφείλουν όμως να υποβάλουν συμφωνητικό συνεργασίας. Σε περίπτωση που ο διαγωνισμός κατακυρωθεί υπέρ ένωσης, πριν την υπογραφή της σχετικής σύμβασης η ένωση αυτή υποχρεούται να προσκομίσει το οριστικό συμφωνητικό συνεργασίας στο οποίο να περιλαμβάνονται όλοι οι όροι της συνεργασίας. Το πρόσωπο που ορίζεται από την ένωση να ενεργεί εκ μέρους της για τους σκοπούς του διαγωνισμού θα έχει εξουσιοδότηση να δεσμεύει την ένωση.

Με την υποβολή της προσφοράς κάθε μέλος της ένωσης ευθύνεται όχι μόνο για το μέρος που του αναλογεί αλλά για ολόκληρη την προσφορά. Σε περίπτωση κατακύρωσης ή ανάθεσης η ευθύνη αυτή υφίσταται πλέον για την πλήρη εκτέλεση της σύμβασης. Σε περίπτωση αδυναμίας μέλους της ένωσης να αντεπεξέλθει για οποιοδήποτε λόγο στις υποχρεώσεις του, είτε κατά το χρόνο αξιολόγησης των προσφορών ή κατά την εκτέλεση της σύμβασης, τα υπόλοιπα μέλη ευθύνονται από κοινού για την εκπλήρωση της κοινής προσφοράς με την ίδια τιμή και τους ίδιους όρους. Τα υπόλοιπα μέλη της ένωσης μπορούν, εφόσον προβλέπεται από το ιδρυτικό έγγραφο, να προτείνουν αντικαταστάτη, η συμμετοχή του οποίου εξαρτάται από τη σύμφωνη γνώμη των αρμοδίων οργάνων της Τράπεζας.

Αποκλείονται από τη συμμετοχή στη διαδικασία ανάθεσης διαγωνιζόμενοι οι οποίοι:

* τελούν υπό καθεστώς πτώχευσης, εκκαθάρισης, αναγκαστικής διαχείρισης ή πτωχευτικού συμβιβασμού, παύσης της δραστηριότητας ή κατά των οποίων έχει κινηθεί σχετική διαδικασία ή σε κάθε ανάλογη περίπτωση η οποία απορρέει από διαδικασία παρόμοιας φύσης προβλεπόμενη από τις εθνικές νομοθετικές και κανονιστικές διατάξεις
* έχουν καταδικαστεί με τελεσίδικη απόφαση για τα αδικήματα της απάτης, δωροδοκίας, νομιμοποίησης εσόδων από παράνομες δραστηριότητες, συμμετοχής σε εγκληματική οργάνωση ή οποιαδήποτε άλλη παράνομη δραστηριότητα θίγει τα οικονομικά συμφέροντα ή/και το κύρος της Τράπεζας, της ΕΚΤ, ή των Εθνικών Κεντρικών Τραπεζών ή για οποιοδήποτε αδίκημα σχετικό με την επαγγελματική τους δραστηριότητα. Για τα νομικά πρόσωπα οι περιορισμοί αυτοί αφορούν τον πρόεδρο του Διοικητικού Συμβουλίου και τους διευθύνοντες ή εντεταλμένους συμβούλους ή διαχειριστές
* έχουν υποπέσει σε σοβαρό επαγγελματικό παράπτωμα
* δεν έχουν εκπληρώσει τις υποχρεώσεις τους σχετικά με την καταβολή εισφορών κοινωνικής ασφάλισης ή φόρων, σύμφωνα με τη νομοθεσία της χώρας στην οποία είναι εγκατεστημένοι ή την ελληνική νομοθεσία
* παρέβησαν ουσιώδη όρο σύμβασης και δεν τήρησαν τις συμβατικές υποχρεώσεις τους στο πλαίσιο άλλης διαδικασίας ανάθεσης
* προέβησαν σε ψευδείς δηλώσεις κατά την παροχή των πληροφοριών οι οποίες ζητήθηκαν από την Τράπεζα
* έρχονται σε επαφή με άλλους υποψηφίους με σκοπό τη νόθευση του ανταγωνισμού

Οι διαγωνιζόμενοι πρέπει να βεβαιώσουν ότι δεν εμπίπτουν σε κάποια από τις ανωτέρω προβλεπόμενες περιπτώσεις υπογράφοντας τη συνημμένη υπεύθυνη δήλωση Νο 2 (σελ.25) και αναλαμβάνουν την υποχρέωση να προσκομίσουν τα σχετικά πιστοποιητικά και έγγραφα που αναφέρονται στην ανωτέρω δήλωση, εάν και εφόσον κατακυρωθεί υπέρ τους ο διαγωνισμός και πριν την υπογραφή της σχετικής σύμβασης. Επίσης, πρέπει να προσκομίσουν τα δικαιολογητικά που προβλέπονται στην παρούσα προκήρυξη (βλ. Άρθρο 5, παρ.Α). Εάν κατά τη διάρκεια της διαδικασίας αξιολόγησης συντρέξουν στο πρόσωπο υποψηφίου τέτοια κωλύματα, ο υποψήφιος οφείλει να ενημερώσει σχετικά την Τράπεζα αμέσως.

* 1. ΠΡΟΫΠΟΘΕΣΕΙΣ ΣΥΜΜΕΤΟΧΗΣ

1. Ο διαγωνιζόμενος πρέπει να μην εμπίπτει σε κανένα από τους λόγους αποκλεισμού που αναφέρονται στα Άρθρα 2 και 3.
2. Ο διαγωνιζόμενος πρέπει να είναι εγγεγραμμένος σε Δημόσιο Μητρώο Ελεγκτών ενός κράτους-μέλους της Ευρωπαϊκής Ένωσης.
3. Ο διαγωνιζόμενος πρέπει να διαθέτει πείρα σε έλεγχο των Οικονομικών Καταστάσεων Τραπεζών για πέντε (5) τουλάχιστον έτη.
4. Η ομάδα ελέγχου πρέπει να ασκεί το ελεγκτικό της έργο με βάση τα Διεθνή Ελεγκτικά Πρότυπα (International Standards on Auditing) και τον ισχύοντα Κώδικα Επαγγελματικής Δεοντολογίας της Διεθνούς Ομοσπονδίας Λογιστών (Code of Conduct of International Federation of Accountants) και τη συναφή νομοθεσία της Ευρωπαϊκής Ένωσης.
5. Η ομάδα ελέγχου που θα παράσχει τις υπηρεσίεςστην Τράπεζα πρέπει να διαθέτει γνώση των Διεθνών Προτύπων Χρηματοοικονομικής Πληροφόρησης (IFRS).
6. Η ομάδα ελέγχου που θα παράσχει τις υπηρεσίεςστην Τράπεζα πρέπει να γνωρίζει άριστα την ελληνική και πολύ καλά την αγγλική γλώσσα.
7. Ο διαγωνιζόμενος πρέπει να εφαρμόζει σύστημα διασφάλισης της ποιότητας.
8. Ο διαγωνιζόμενος πρέπει να υποβάλει απόδειξη ασφαλιστικής κάλυψης επαγγελματικών κινδύνων.
   1. ΚΑΤΑΡΤΙΣΗ ΚΑΙ ΥΠΟΒΟΛΗ ΠΡΟΣΦΟΡΩΝ

Α. Κατάρτιση-περιεχόμενο

Η προσφορά διατυπώνεται στην ελληνική γλώσσα. Γίνονται όμως δεκτές προσφορές στην αγγλική γλώσσα που υποβάλλονται απ’ ευθείας από οίκους του εξωτερικού εφόσον συνοδεύονται από ακριβή μετάφραση στα ελληνικά. Σε κάθε περίπτωση το κείμενο με βάση το οποίο κρίνει η επιτροπή είναι το ελληνικό.

Το περιεχόμενο της προσφοράς πρέπει να συμφωνεί με τους όρους της προκήρυξης. Όλα τα έξοδα και κάθε δαπάνη που πιθανόν να πραγματοποιήσει ο διαγωνιζόμενος για την ετοιμασία και υποβολή της προσφοράς του, βαρύνουν τον ίδιον.

Η προσφορά πρέπει να είναι σαφής, ορισμένη και να μην περιέχει προϋποθέσεις, επιφυλάξεις, αιρέσεις ή συναφείς όρους, ξέσματα, σβησίματα, διορθώσεις ή προσθήκες.

Η προσφορά υποβάλλεται σε δύο αντίγραφα και σε ψηφιακή μορφή, μέσα σε έναν (κύριο) φάκελο ο οποίος περιέχει τρεις (3) χωριστούς, κλειστούς υποφακέλους (δικαιολογητικά συμμετοχής στον διαγωνισμό, τεχνική προσφορά, οικονομική προσφορά), όπως περιγράφεται στη συνέχεια. Όλοι οι φάκελοι φέρουν στο κλείσιμό τους σφραγίδα και υπογραφή του διαγωνιζόμενου και πρέπει να έχουν ασφαλισθεί κατά τρόπο που να διασφαλίζεται το απαραβίαστο αυτών.

**1."Υποφάκελος Τεχνικής Προσφοράς"**, ο οποίος περιέχει πλήρως και ορθά συμπληρωμένο το συνημμένο Έντυπο Τεχνικής Προσφοράς καθώς και οτιδήποτε άλλο ζητείται στο Παράρτημα 2 - Τεχνική προσφορά - σελ. 17.

**2. "Υποφάκελος Οικονομικής Προσφοράς**", ο οποίος περιέχει συμπληρωμένο και υπογεγραμμένο το συνημμένο Έντυπο Οικονομικής Προσφοράς, με το συνολικό ποσό, ολογράφως και αριθμητικά και επίσης πλήρως συμπληρωμένο το «Κόστος Υπηρεσιών», όπως αναλυτικά περιγράφεται στο Παράρτημα 3 - Οικονομική προσφορά - σελ. 18.

**3."Υποφάκελος Δικαιολογητικών Συμμετοχής**", ο οποίος περιέχει τα εξής δικαιολογητικά πρωτότυπα ή σε επικυρωμένα αντίγραφα :

*Νομικά και φυσικά πρόσωπα*

1. Εγγυητική επιστολή συμμετοχής στον διαγωνισμό, σύμφωνα με το Άρθρο 7 της παρούσας.
2. Υπεύθυνη δήλωση Νο 1, υπόδειγμα της οποίας προσαρτάται στην παρούσα (σελ.24).
3. Εφόσον ο διαγωνιζόμενος είναι νομικό πρόσωπο, επίσημα αποδεικτικά στοιχεία σύστασής του και σε περίπτωση που ο υπογράφων την προσφορά είναι ο νόμιμος εκπρόσωπος του νομικού προσώπου, επίσημα αποδεικτικά στοιχεία που να αποδεικνύουν τούτο, καθώς και το δικαίωμα του εκπροσώπου να δεσμεύει το νομικό πρόσωπο, διαφορετικά πρακτικό αποφάσεων του Διοικητικού Συμβουλίου ή του Διοικούντος Οργάνου του νομικού προσώπου με βάση το οποίο: να εγκρίνεται η συμμετοχή του νομικού προσώπου στο διαγωνισμό και να παρέχεται πληρεξουσιότητα σε συγκεκριμένο άτομο ή άτομα (εκπροσώπους) να υπογράψει όλα τα απαιτούμενα δικαιολογητικά και την προσφορά, καθώς και να καταθέσει την προσφορά και να εκπροσωπήσει το νομικό πρόσωπο σε όλα τα στάδια του διαγωνισμού.
4. Έγγραφα που να αποδεικνύουν την εγγραφή του διαγωνιζόμενου σε Δημόσιο Μητρώο Ελεγκτών ενός κράτους - μέλους της Ευρωπαϊκής Ένωσης.
5. Αντίγραφα ελεγμένων ισολογισμών και αποτελεσμάτων των τελευταίων τριών (3) οικονομικών ετών, συνοδευόμενα από τις εκθέσεις του ανεξάρτητου ελεγκτή.
6. Δήλωση του διαγωνιζόμενου περί του συνολικού ύψους του κύκλου εργασιών του καθώς και του κύκλου εργασιών που αφορά ειδικά το συγκεκριμένο αντικείμενο του διαγωνισμού κατά τις τρεις προηγούμενες οικονομικές χρήσεις του έτους του διαγωνισμού.
7. Έγγραφα που να αποδεικνύουν ότι ο διαγωνιζόμενος διαθέτει πενταετή πείρα σε έλεγχο των οικονομικών καταστάσεων τραπεζών και έγγραφα που να αποδεικνύουν (ενδεχόμενη) εμπειρία σε έλεγχο Κεντρικών Τραπεζών του Ευρωσυστήματος.
8. Έγγραφα που να πιστοποιούν ότι οι επικεφαλής και υπεύθυνοι της ελεγκτικής ομάδας που θα παράσχει τις υπηρεσίες στην Τράπεζα είναι ικανοί να διεξάγουν ελέγχους σύμφωνα με τα Διεθνή Ελεγκτικά Πρότυπα (ISA) και τον Κώδικα Δεοντολογίας της IFAC και διαθέτουν γνώση των Διεθνών Προτύπων Χρηματοοικονομικής Πληροφόρησης (IFRS).
9. Έγγραφα που να πιστοποιούν ότι ο διαγωνιζόμενος υπόκειται σε σύστημα διασφάλισης της ποιότητας.
10. Υπεύθυνη Δήλωση Νο 2 υπόδειγμα της οποίας προσαρτάται στην παρούσα (σελ.25).
11. Συμπληρωμένο το "Έντυπο ελέγχου κατάθεσης των απαιτούμενων από την προκήρυξη εγγράφων" (σελ. 22).

*Ενώσεις*

Οι Ενώσεις υποβάλλουν με την κοινή προσφορά τους όλα τα προαναφερόμενα δικαιολογητικά για κάθε πρόσωπο (φυσικό ή νομικό) που συμμετέχει στην Ένωση.

Η κοινή προσφορά υπογράφεται υποχρεωτικά είτε από όλα τα πρόσωπα που αποτελούν την ένωση είτε από εξουσιοδοτημένο εκπρόσωπό τους. Στην προσφορά απαραιτήτως πρέπει να αναγράφεται το τμήμα των υπηρεσιών από το σύνολο της προσφοράς που αντιστοιχεί στο καθένα.

Εφόσον ο διαγωνιζόμενος είναι ένωση προσώπων, πρέπει να υποβληθεί συμφωνητικό συνεργασίας, στο οποίο θα δηλώνεται: η πρόθεση για συμμετοχή στην ένωση, ποιο μέλος θα είναι συντονιστής της ένωσης και ποιος ορίζεται εκπρόσωπος της ένωσης. Πρέπει επίσης να υποβληθεί έγγραφη πληρεξουσιότητα για τον ορισμό του εκπροσώπου της ένωσης.

*Αλλοδαποί υπήκοοι και νομικά πρόσωπα εγκατεστημένα στην αλλοδαπή*

Στην περίπτωση αλλοδαπών υπηκόων και νομικών προσώπων εγκατεστημένων στην αλλοδαπή, τα παραπάνω έγγραφα μπορούν να αντικατασταθούν από ισοδύναμα των αρμοδίων αρχών των χωρών τους. Εάν στη χώρα εγκατάστασης κάποιου διαγωνιζόμενου δεν εκδίδεται κάποιο από τα παραπάνω πιστοποιητικά ή δεν καλύπτονται όλες οι απαιτούμενες περιπτώσεις, τυχόν ελλείψεις μπορούν να αντικατασταθούν με σχετική δήλωση του διαγωνιζόμενου που θα γίνεται ενώπιον δικαστικής ή διοικητικής αρχής ή συμβολαιογράφου.

Η Τράπεζα δύναται να ζητήσει από τους διαγωνιζόμενους την αποσαφήνιση ή τη συμπλήρωση ελλείψεων των κατατεθειμένων δικαιολογητικών και στην περίπτωση αυτή οι υποψήφιοι υποχρεούνται να τα συμπληρώσουν μέσα σε πέντε (5) ημέρες από την ημερομηνία που θα τους ζητηθεί.

Β. Υποβολή

Η προσφορά υποβάλλεται σε δύο αντίγραφα και σε ψηφιακή μορφή εντός κλειστού σφραγισμένου φακέλου (που φέρει σφραγίδα ή μονογραφή στο κλείσιμό του) με τις εξής ενδείξεις:

* Η φράση: "ΠΡΟΣΦΟΡΑ για τον ανοικτό διαγωνισμό για την παροχή υπηρεσιών ελέγχου των οικονομικών καταστάσεων της Τράπεζας της Ελλάδος από ανεξάρτητους εξωτερικούς ελεγκτές για τα οικονομικά έτη 2017-2021"
* Ο αριθμός της παρούσας προκήρυξης: 3/2016
* Ο αποδέκτης, όπως αυτός αναφέρεται στον Πίνακα 1.
* Η ημερομηνία και η ώρα λήξης της προθεσμίας υποβολής προσφορών, όπως αυτά αναφέρονται στον Πίνακα 1.
* Τα πλήρη στοιχεία του διαγωνιζόμενου (ονοματεπώνυμο ή επωνυμία εταιρείας, διεύθυνση, τηλέφωνο, νούμερο τηλεομοιοτυπίας, e-mail). Στην περίπτωση που ο διαγωνιζόμενος είναι ένωση φυσικών/νομικών προσώπων, στο φάκελο της προσφοράς πρέπει να αναγράφονται η πλήρης επωνυμία, διεύθυνση, αριθμός τηλεφώνου κ.λπ. όλων των μελών της ένωσης.

Πίνακας 1- Στοιχεία υποβολής προσφορών

|  |  |  |  |
| --- | --- | --- | --- |
| **ΑΠΟΔΕΚΤΗΣ** | **ΛΗΞΗ ΠΡΟΘΕΣΜΙΑΣ**  **ΥΠΟΒΟΛΗΣ ΠΡΟΣΦΟΡΩΝ** | | |
| ΤΡΑΠΕΖΑ ΤΗΣ ΕΛΛΑΔΟΣ  ΔΙΕΥΘΥΝΣΗ ΤΕΧΝΙΚΗΣ ΚΑΙ  ΔΙΟΙΚΗΤΙΚΗΣ ΥΠΟΣΤΗΡΙΞΗΣ  ΤΜΗΜΑ ΔΙΑΓΩΝΙΣΜΩΝ ΚΑΙ ΣΥΜΒΑΣΕΩΝ | Ημερομηνία  **5 Μαΐου 2016** | Ημέρα  **Πέμπτη** | Ώρα  **12:00** |
| Υπηρεσία Συμβάσεων Υποστήριξης |  |  |  |
| Ελ. Βενιζέλου 21, Αθήνα |  |  |  |
| 1ος όροφος, γραφείο 150 |  |  |  |

Οι ενώσεις φυσικών/νομικών προσώπων υποβάλλουν την κοινή προσφορά τους υπογεγραμμένη υποχρεωτικά είτε από όλα τα πρόσωπα που αποτελούν την ένωση ή από εξουσιοδοτημένο εκπρόσωπό τους.

Οι διαγωνιζόμενοι υποβάλλουν την προσφορά τους (επί αποδείξει) είτε καταθέτοντάς την αυτοπροσώπως είτε με **ειδικά προς τούτο εξουσιοδοτημένο** εκπρόσωπό τους στον τόπο που ορίζεται στον Πίνακα 1, μέχρι την ημερομηνία και ώρα λήξης της προθεσμίας υποβολής των προσφορών. Η υποβολή της προσφοράς γίνεται και με ταχυδρομική αποστολή (μέσω εταιρείας ταχυμεταφορών, συστημένη επιστολή κ.ά.). Στην περίπτωση ταχυδρομικής αποστολής της προσφοράς, αυτή γίνεται δεκτή υπό την προϋπόθεση ότι έχει περιέλθει στην αρμόδια Υπηρεσία Αλληλογραφίας (Τμήμα Διαχείρισης Εγγράφων) της Τράπεζας μέχρι την λήξη της προθεσμίας υποβολής των προσφορών, με την ένδειξη "ΕΜΠΙΣΤΕΥΤΙΚΟ". Η εγγραφή στο προς τον σκοπό τούτο Βιβλίο Αλληλογραφίας της ανωτέρω Υπηρεσίας αποτελεί πλήρη απόδειξη κατάθεσης της προσφοράς.

Οι διαγωνιζόμενοι φέρουν την αποκλειστική ευθύνη της έγκαιρης περιέλευσης της προσφοράς στον αποδέκτη, όπως ορίζεται στον Πίνακα 1. Προσφορά η οποία θα περιέλθει στην Τράπεζα, με οποιονδήποτε τρόπο, μετά την καταληκτική ημερομηνία και ώρα υποβολής των προσφορών δεν λαμβάνεται υπόψη. Η Τράπεζα ουδεμία ευθύνη φέρει για την από οποιονδήποτε λόγο τυχόν καθυστερημένη περιέλευση σε αυτήν προσφοράς που απεστάλη, ακόμα και αν αυτό οφείλεται σε υπαιτιότητα του μεταφορέα ή σε γεγονός ανωτέρας βίας.

Καμιά αντιπροσφορά, τροποποίηση, συμπλήρωση ή διόρθωση της προσφοράς, δεν επιτρέπεται μετά την κατάθεση ή περιέλευση της προσφοράς στην Τράπεζα. Η Τράπεζα, όμως, δικαιούται να ζητεί διευκρινίσεις για προσφορές που έχουν κανονικά και εμπρόθεσμα υποβληθεί. Η παροχή διευκρινίσεων προς την Τράπεζα είναι υποχρεωτική για τους διαγωνιζόμενους.

* 1. ΤΙΜΕΣ

Οι τιμές για την παροχή των υπηρεσιών δίνονται σε Ευρώ.

Στις τιμές περιλαμβάνεται η αξία των υπηρεσιών, δηλαδή το κόστος για την υλοποίηση της σύμβασης καθώς και κάθε άλλη επιβάρυνση, εκτός από τον Φ.Π.Α. και εκτός από τα έξοδα που σχετίζονται με τον έλεγχο στα υποκαταστήματα της Τράπεζας, όπως αυτά αναφέρονται στο Παράρτημα 3 - Οικονομική προσφορά. Επιβάρυνση οποιασδήποτε φύσης που δεν αναφέρεται ρητά στην προσφορά θεωρείται ότι είναι ενσωματωμένη στην αντίστοιχη τιμή προσφοράς και σε καμία περίπτωση δεν μπορεί να ζητηθεί η καταβολή της.

Όλες οι τιμές είναι οριστικές και καθαρές για την Τράπεζα και δεν γίνεται αναπροσαρμογή τους λόγω οποιασδήποτε αιτίας.

* 1. ΕΓΓΥΗΣΗ ΣΥΜΜΕΤΟΧΗΣ

Κάθε προσφορά πρέπει να συνοδεύεται από εγγυητική επιστολή συμμετοχής συμπληρωμένη σύμφωνα με τις συνημμένες οδηγίες (Παράρτημα 4). Η εγγυητική επιστολή συμμετοχής ανέρχεται στο ποσό των **ευρώ έντεκα χιλιάδων (€ 11.000).**

Η εγγυητική επιστολή συμμετοχής που κατατίθεται από τον υποψήφιο υπέρ του οποίου κατακυρώθηκε η σύμβαση, επιστρέφεται σε αυτόν μετά την υπογραφή της σύμβασης και την κατάθεση από αυτόν της εγγυητικής επιστολής καλής εκτέλεσης. Οι εγγυητικές επιστολές των υπόλοιπων υποψηφίων επιστρέφονται μετά την υπογραφή της ανωτέρω σύμβασης, με μέριμνα των ιδίων.

Προσφορά που δεν συνοδεύεται από την προσήκουσα εγγυητική επιστολή συμμετοχής είναι απαράδεκτη και δεν αξιολογείται.

* 1. ΙΣΧΥΣ ΤΩΝ ΠΡΟΣΦΟΡΩΝ

Οι προσφορές ισχύουν υποχρεωτικά επί εκατόν ογδόντα (180) ημέρες από την ημερομηνία λήξης της προθεσμίας υποβολής των προσφορών. Προσφορά που ορίζει χρόνο μικρότερο του προβλεπομένου στο προηγούμενο εδάφιο απορρίπτεται ως απαράδεκτη.

Η ισχύς των προσφορών παρατείνεται για επιπλέον ενενήντα (90) ημέρες, εφόσον το ζητήσει η Τράπεζα.

* 1. ΕΝΣΤΑΣΕΙΣ

Δικαίωμα υποβολής ένστασης έχουν μόνον όσοι έχουν συμμετάσχει στο διαγωνισμό.

Κατά της διαδικασίας υποβολής των δικαιολογητικών συμμετοχής και κατά της διαδικασίας συμμετοχής υποψήφιου στον διαγωνισμό, επιτρέπεται ένσταση εντός αποκλειστικής προθεσμίας δύο (2) ημερών από την ημερομηνία λήξης της προθεσμίας υποβολής των δικαιολογητικών συμμετοχής. Η ένσταση υποβάλλεται εγγράφως στο Τμήμα Διαγωνισμών και Συμβάσεων της Τράπεζας. Η απόφαση επ΄αυτής κοινοποιείται στον ενιστάμενο, εντός πέντε (5) εργασίμων ημερών από την ημερομηνία υποβολής της. Η πάροδος απράκτου του πενθημέρου τεκμαίρεται ως σιωπηρή απόρριψη της ένστασης.

Η υποβολή ένστασης δεν επιφέρει διακοπή ή αναστολή της διαδικασίας του διαγωνισμού σε οποιοδήποτε στάδιο.

* 1. ΑΠΟΣΦΡΑΓΙΣΗ ΠΡΟΣΦΟΡΩΝ

Η αποσφράγιση θα γίνει από την Επιτροπή Αποσφράγισης Προσφορών ως εξής:

Η Επιτροπή Αποσφράγισης συνέρχεται στον τόπο, ημερομηνία και ώρα που προβλέπεται στον Πίνακα 1 και αφού ελέγξει το απαραβίαστο των φακέλων των συμμετεχόντων στο διαγωνισμό συνεχίζει στην αποσφράγιση πρώτα του υποφακέλου με τα δικαιολογητικά συμμετοχής, προκειμένου να διαπιστωθεί η ύπαρξη των απαραίτητων δικαιολογητικών.

Μετά την αποσφράγιση όλων των υποφακέλων των διαγωνιζομένων με τα δικαιολογητικά συμμετοχής και εφόσον διαπιστωθεί ότι τα σχετικά δικαιολογητικά είναι πλήρη, τότε προχωρά στην αποσφράγιση των υποφακέλων των τεχνικών προσφορών. Οι υποφάκελοι των οικονομικών προσφορών δεν αποσφραγίζονται και φυλάσσονται εκ νέου στο Τμήμα Διαγωνισμών και Συμβάσεων για την αξιολόγησή τους σε 2η φάση.

Τα πρόσωπα που επιτρέπεται να παρίστανται στην αποσφράγιση των προσφορών είναι οι νομίμως εξουσιοδοτημένοι εκπρόσωποι των εταιρειών.

* 1. ΑΞΙΟΛΟΓΗΣΗ ΠΡΟΣΦΟΡΩΝ

Η αξιολόγηση διενεργείται σε δύο (2) φάσεις. Η αξιολόγηση των προσφορών θα γίνει από Επιτροπή Αξιολόγησης της Τράπεζας. Η Τράπεζα θα επιλέξει την πιο συμφέρουσα προσφορά με βάση τα κριτήρια που αναλύονται κατωτέρω.

Αρχικά διαβιβάζονται στην Επιτροπή Αξιολόγησης προσφορών όλοι οι υποφάκελοι πλην των υποφακέλων των οικονομικών προσφορών. Μετά το πέρας της τεχνικής αξιολόγησης αποσφραγίζονται οι φάκελοι των οικονομικών προσφορών και γίνεται η βαθμολόγησή τους.

Η αποσφράγιση των υποφακέλων με τις οικονομικές προσφορές γίνεται παρουσία των διαγωνιζομένων και ανακοινώνονται δημόσια οι προσφερόμενες τιμές.

Πίνακας των συμμετεχόντων στο διαγωνισμό με τις τιμές που πρόσφερε κάθε διαγωνιζόμενος και με μνεία εκείνων που λόγω ελλείψεως απαραίτητων δικαιολογητικών, οι προσφορές τους κρίθηκαν απορριπτέες αναρτάται στα γραφεία του Τμήματος Διαγωνισμών και Συμβάσεων.

Πριν προχωρήσει σε ανάθεση, η Τράπεζα δύναται να επισκεφτεί τα γραφεία ενός ή περισσότερων από τους διαγωνιζόμενους και να συναντήσει εκπροσώπους της διοίκησης και του προσωπικού εάν αυτό κριθεί απαραίτητο.

Η προσφορά θα αξιολογηθεί σύμφωνα με τα παρακάτω κριτήρια:

|  |  |
| --- | --- |
| 1. | Την ποιότητα των παρεχόμενων υπηρεσιών (συντελεστής βαρύτητας 55%), που αναλύεται στα ακόλουθα υποκριτήρια με τις αντίστοιχες βαρύτητες: |
|  | 1. την ποιότητα της προτεινόμενης ελεγκτικής μεθοδολογίας και του προγράμματος ελέγχου, με βαρύτητα 30%.   Θα συνεκτιμηθούν το σχέδιο ελέγχου και οι κύριες διαδικασίες ελέγχου, οι συνολικές απαιτούμενες ανθρωποημέρες, οι ανθρωποημέρες ανά ενδιάμεσο και τελικό έλεγχο, η κατανομή των ανθρωποημερών στην ομάδα ελέγχου ανά βαθμίδα ελεγκτή, τα "εργαλεία ελέγχου", η ανεξάρτητη διαδικασία διασφάλισης της ποιότητας του ελέγχου και το χρονοδιάγραμμα υλοποίησης. |
|  | ii. την εμπειρία και τα προσόντα των μελών της προτεινόμενης ομάδας ελέγχου, με βαρύτητα 25% .  Θα συνεκτιμηθούν τα τυπικά και ουσιαστικά προσόντα των μελών της ομάδας ελέγχου, η κατανομή των καθηκόντων και ευθυνών μέσα στην ομάδα ελέγχου καθώς και στοιχεία που εγγυώνται την επιτυχή ολοκλήρωση της σύμβασης όπως οργανωτική δομή, λειτουργία, οικονομικά και λοιπά μεγέθη του διαγωνιζόμενου. |
| 2. | Τους οικονομικούς όρους, με βαρύτητα 45% - |

Επισημαίνεται ότι η οικονομική προσφορά θα αξιολογηθεί στο συνολικό ποσό της, βάσει του πίνακα που θα συμπληρωθεί (βλ. Παράρτημα 3 - Οικονομική προσφορά).

Προσφορά που είναι αόριστη και ανεπίδεκτη εκτίμησης ή είναι υπό αίρεση, απορρίπτεται. Προσφορά που παρουσιάζει κατά την κρίση της Επιτροπής Αξιολόγησης ουσιώδεις αποκλίσεις από τους όρους και τις τεχνικές προδιαγραφές της προκήρυξης, απορρίπτεται.

* 1. ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ ΔΙΑΓΩΝΙΣΜΟΥ - ΑΝΑΘΕΣΗ

Η Τράπεζα ειδοποιεί εγγράφως το διαγωνιζόμενο υπέρ του οποίου κατακυρώθηκε ο διαγωνισμός και προσκαλεί αυτόν να καταθέσει, στην αρμόδια υπηρεσιακή μονάδα τα απαραίτητα νομιμοποιητικά έγγραφα για την κατάρτιση της σύμβασης, καθώς και να προσέλθει να υπογράψει αυτή εντός δέκα (10) εργάσιμων ημερών από την έγγραφη ειδοποίησή του.

Όσοι συμμετείχαν στο διαγωνισμό, λαμβάνουν γνώση του αποτελέσματος του διαγωνισμού από τους αναρτημένους πίνακες στο Τμήμα Διαγωνισμών και Συμβάσεων (όπως αναφέρεται στο άρθρο 11 της παρούσας), καθώς και από την ιστοσελίδα της Τράπεζας στο Διαδίκτυο.

Το αποτέλεσμα του διαγωνισμού τελεί υπό την αίρεση της έγκρισής του από το Συμβούλιο της Ευρωπαϊκής Ένωσης σύμφωνα με τις διατάξεις του άρθρου 27.1 του Καταστατικού Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας. Αν η έγκριση αυτή δεν δοθεί, η κατακύρωση στον συγκεκριμένο διαγωνιζόμενο θεωρείται αυτοδικαίως άκυρη και στην περίπτωση αυτή δεν γεννώνται οποιεσδήποτε υποχρεώσεις από πλευράς της Τράπεζας ούτε αποκτά ο διαγωνιζόμενος οποιαδήποτε αξίωση κατά της Τράπεζας.

* 1. ΕΓΓΥΗΣΗ ΚΑΛΗΣ ΕΚΤΕΛΕΣΗΣ

Ο διαγωνιζόμενος στον οποίο θα γίνει η ανάθεση (Ανάδοχος) πρέπει να καταθέσει εγγυητική επιστολή καλής εκτέλεσης, σύμφωνα με τις οδηγίες του Παραρτήματος 4, σελ.21.

Η εγγυητική επιστολή καλής εκτέλεσης καλύπτει ποσοστό 10% επί του συνολικού ποσού της οικονομικής προσφοράς του διαγωνιζόμενου για τον πρώτο χρόνο, εκτός του Φ.Π.Α.

Η εγγυητική επιστολή καλής εκτέλεσης επιστρέφεται με μέριμνα του ενδιαφερόμενου μετά την ολοκλήρωση των υπηρεσιών.

* 1. ΚΑΤΑΡΤΙΣΗ ΚΑΙ ΥΠΟΓΡΑΦΗ ΣΥΜΒΑΣΗΣ

Μεταξύ της Τράπεζας και του Αναδόχου θα υπογραφούν δύο συμβάσεις με διάρκεια και αντικείμενο ως εξής:

**α.** Σύμβαση πενταετούς διάρκειας για τον έλεγχο και έκφραση γνώμης για τις ετήσιες οικονομικές καταστάσεις της Τράπεζας, καθώς και το ειδικό έργο ελέγχου σχετικά με το χαρτοφυλάκιο των συναλλαγματικών διαθεσίμων που διαχειρίζεται η Τράπεζα για λογαριασμό της ΕΚΤ όποτε ζητείται από αυτή. Η σύμβαση θα έχει έναρξη ισχύος εντός του 2017 και θα λήξει με την υποβολή των εκθέσεων του Εξωτερικού Ελεγκτή για το οικονομικό έτος 2021, και

**β.** Σύμβαση ενός έτους με δυνατότητα ανανέωσης μέχρι πέντε (5) έτη συνολικά για την εξέταση και υποβολή έκθεσης επί του Ισολογισμού της Τράπεζας κατά τις Ετήσιες Γενικές Συνελεύσεις, με έναρξη ισχύος εντός του 2017 και λήξη με την υποβολή της Έκθεσης του Ελεγκτή που θα αντιστοιχεί στο οικονομικό έτος 2021.

Οι συμβάσεις θα καταρτιστούν στην ελληνική γλώσσα με βάση τους όρους που περιλαμβάνονται στην Προκήρυξη και την προσφορά του επιτυχόντα και θα διέπονται από το ελληνικό δίκαιο.

* 1. ΘΗΤΕΙΑ: ΑΝΑΘΕΣΗ-ΔΙΑΡΚΕΙΑ-ΕΝΑΛΛΑΓΗ-ΠΑΥΣΗ

Κατά το άρθρο 27.1 του Καταστατικού του Ευρωπαϊκού Συστήματος Κεντρικών Τραπεζών/ΕΚΤ ο εξωτερικός ελεγκτής υποδεικνύεται από το Διοικητικό Συμβούλιο της ΕΚΤ και εγκρίνεται από το Συμβούλιο της Ευρωπαϊκής Ένωσης. Η θητεία του για το έργο αυτό ορίζεται στα πέντε (5) συνεχή χρόνια.

Ο ως άνω εξωτερικός ελεγκτής προτείνεται παράλληλα προς εκλογή, από την ετήσια Τακτική Γενική Συνέλευση των Μετόχων της Τράπεζας, και ως ελεγκτής σύμφωνα με το άρθρο 44 παρ. 1 του Καταστατικού της Τράπεζας. Η θητεία του για το συγκεκριμένο έργο ορίζεται ετήσια με δυνατότητα ανανέωσης έως πέντε (5) χρόνια.

Ο εξωτερικός ελεγκτής οφείλει να τηρεί όλους τους νόμους, τους κανονισμούς και τα ισχύοντα πρότυπα στην Ελλάδα καθώς και τους όρους της σύμβασης με την Τράπεζα. Επίσης, ο εξωτερικός ελεγκτής οφείλει να τηρεί τον ισχύοντα κάθε φορά κώδικα επαγγελματικής δεοντολογίας και την πολιτική ασφάλειας που επιβάλλεται από την Τράπεζα, και να λαμβάνει όλα τα απαιτούμενα μέτρα για την τήρηση του επαγγελματικού απορρήτου των στοιχείων της Τράπεζας στα οποία έχει πρόσβαση.

Σε περίπτωση που συντρέχουν λόγοι παύσης του εξωτερικού ελεγκτή, το Γενικό Συμβούλιο της Τράπεζας, κατόπιν τεκμηριωμένης εισήγησης της Επιτροπής Ελέγχου, εισηγείται στη Γενική Συνέλευση των Μετόχων της Τράπεζας την παύση του εξωτερικού ελεγκτή, τηρουμένων των διαδικασιών που προβλέπονται στο Καταστατικό της Τράπεζας και στην ελληνική νομοθεσία.

Διάσταση απόψεων σχετικά με τη λογιστική αντιμετώπιση θεμάτων ή την εφαρμογή ελεγκτικών διαδικασιών δεν συνιστά λόγο παύσης του εξωτερικού ελεγκτή.

Η Τράπεζα οφείλει να ενημερώνει το Διοικητικό Συμβούλιο της ΕΚΤ σε κάθε περίπτωση που συντρέχουν λόγοι παύσης του εξωτερικού ελεγκτή και να παραθέτει τους σχετικούς λόγους. Ταυτοχρόνως κινείται νέα διαδικασία επιλογής ελεγκτή.

* 1. ΠΑΡΑΛΕΙΨΗ ΥΠΟΓΡΑΦΗΣ ΣΥΜΒΑΣΗΣ

Αν ο επιτυχών διαγωνιζόμενος δεν υπογράψει τη σχετική σύμβαση, ή δεν καταθέσει την εγγυητική επιστολή καλής εκτέλεσης και τα απαραίτητα νομιμοποιητικά έγγραφα για την κατάρτιση της σύμβασης, κηρύσσεται έκπτωτος από την κατακύρωση και από κάθε δικαίωμα που απορρέει απ’ αυτή. Στην περίπτωση αυτή η Τράπεζα είναι ελεύθερη να επιλέξει την επόμενη αποδεκτή προσφορά ή να προχωρήσει στην ανάθεση με επανάληψη του διαγωνισμού ή με απευθείας ανάθεση.

Ο διαγωνιζόμενος ευθύνεται για κάθε ζημία της Τράπεζας από την υπαναχώρησή του και ιδίως για ζημία που προέρχεται είτε από τη διαφορά της τιμής της προσφοράς του και της τιμής της επόμενης αποδεκτής προσφοράς ή από τη διαφορά που ήθελε προκύψει από την επανάληψη του διαγωνισμού ή από την απευθείας ανάθεση.

* 1. ΠΛΗΡΩΜΗ

Η πληρωμή της αμοιβής για τον έλεγχο των ετήσιων οικονομικών καταστάσεων κάθε οικονομικού έτους θα γίνεται μέσω κατάθεσης στον τραπεζικό λογαριασμό του Αναδόχου με την προσκόμιση των σχετικών νόμιμων παραστατικών. Η πληρωμή θα γίνεται σε τρεις (3) δόσεις ως εξής:

* 30% με την έναρξη του ενδιάμεσου ελέγχου,
* 50% με την υποβολή της Έκθεσης Ελέγχου του Ανεξάρτητου Εξωτερικού Ελεγκτή, και
* 20% με την υποβολή της Έκθεσης Αδυναμιών Εσωτερικού Ελέγχου της Τράπεζας προς τη Διοίκηση και την Επιτροπή Ελέγχου.

Η αμοιβή για τον έλεγχο κάθε οικονομικού έτους σχετικά με το χαρτοφυλάκιο των συναλλαγματικών διαθεσίμων που διαχειρίζεται η Τράπεζα της Ελλάδος για λογαριασμό της ΕΚΤ είναι άμεσα πληρωτέα μετά την ολοκλήρωση του ελέγχου και την υποβολή των σχετικών παραδοτέων με την προσκόμιση από τον Ανάδοχο του σχετικού νόμιμου παραστατικού.

* 1. ΕΜΠΙΣΤΕΥΤΙΚΟΤΗΤΑ

Ο Ανάδοχος οφείλει τόσο κατά τη διάρκεια της διαγωνιστικής διαδικασίας όσο και καθ’ όλη τη διάρκεια ισχύος της σύμβασης που θα υπογραφεί όσο και μετά τη λήξη αυτής, χωρίς χρονικό περιορισμό, να μην αποκαλύπτει ή με οποιονδήποτε τρόπο αφήνει να διαρρεύσουν σε τρίτους και να μη χρησιμοποιεί, με κανένα τρόπο ή μέσο, οποιαδήποτε στοιχεία σχετικά με την Τράπεζα, καθώς επίσης να αποτρέπει με κάθε νόμιμο μέσο την ανακοίνωση αυτών.

Ο Ανάδοχος δεν επιτρέπεται να χρησιμοποιεί το όνομα της Τράπεζας σε υλικό κάθε είδους διαφημιστικής προβολής χωρίς την προηγούμενη γραπτή συναίνεσή της.

Η απαγόρευση των προηγούμενων εδαφίων αφορά και τους με οποιονδήποτε τρόπο ή ιδιότητα προστηθέντες, βοηθούς εκπλήρωσης και εν γένει συνεργάτες του Αναδόχου.

* 1. ΚΥΡΩΣΕΙΣ – ΠΟΙΝΙΚΕΣ ΡΗΤΡΕΣ

(α) Σε περίπτωση αθέτησης ή μη προσήκουσας εκτέλεσης οποιουδήποτε όρου της σύμβασης που θα υπογραφεί, η Τράπεζα, επιφυλασσομένη των κατά την ισχύουσα νομοθεσία και των λοιπών όρων της παρούσας δικαιωμάτων της, έχει το δικαίωμα, αφού θέσει στον Ανάδοχο γραπτά, εύλογη κατά την κρίση της προθεσμία για να άρει τις συνέπειες της αντισυμβατικής συμπεριφοράς του, να υπαναχωρήσει αζημίως από τη σύμβαση, κηρύττουσα τον επιτυχόντα έκπτωτο και να ζητήσει αποζημίωση για κάθε ζημιά της.

(β) Ειδικά, σε περίπτωση εκπρόθεσμης παράδοσης, ο Ανάδοχος, καθιστάμενος υπερήμερος με μόνη την παρέλευση της προθεσμίας αυτής, οφείλει να καταβάλει στην Τράπεζα, ως ποινική ρήτρα, τα παρακάτω ποσοστά επί της αξίας της υπηρεσίας που παραδόθηκε εκπρόθεσμα για τους παρακάτω χρόνους καθυστέρησης:

* Για καθυστέρηση που δεν υπερβαίνει το ½ του χρόνου παράδοσης, 0,5% ημερησίως.
* Για καθυστέρηση που βρίσκεται μέσα στο χρονικό διάστημα από το ½ μέχρι το χρόνο παράδοσης, 1% ημερησίως.
* Για καθυστέρηση που υπερβαίνει το χρονικό διάστημα του χρόνου παράδοσης, μέχρι το διπλάσιο αυτού, 1,5% ημερησίως.
* Για καθυστέρηση που υπερβαίνει το διπλάσιο του χρόνου παράδοσης, 2% ημερησίως.

Εάν κατά τον υπολογισμό του χρόνου προκύπτει κλάσμα ημέρας, τότε θεωρείται ολόκληρη ημέρα. Κατά τον υπολογισμό του χρονικού διαστήματος καθυστέρησης παράδοσης ή αντικατάστασης, με απόφαση των αρμοδίων οργάνων, δεν λαμβάνεται υπόψη ο χρόνος που παρήλθε κατά τα διάφορα στάδια των διαδικασιών, για τον οποίο δεν ευθύνεται ο Ανάδοχος.

Τα ποσά των ποινικών ρητρών εισπράττονται διά συμψηφισμού με την αμοιβή του.

Ο Ανάδοχος, σε περίπτωση κατά την οποία επικαλεστεί αδυναμία τήρησης της συμφωνημένης προθεσμίας παράδοσης λόγω ανωτέρας βίας, πρέπει να γνωστοποιήσει στην Τράπεζα τα γεγονότα, τα οποία συνιστούν την ανωτέρα βία, μέσα σε δέκα (10) το αργότερο ημέρες από την ημερομηνία που θα συμβούν αυτά. Μόνο η έγγραφη αναγνώριση από την Τράπεζα του λόγου ανωτέρας βίας, που επικαλείται ο Ανάδοχος, συνεπάγεται την απαλλαγή του τελευταίου από τις συνέπειες της εκπρόθεσμης παράδοσης, της Τράπεζας όμως δικαιούμενης στην περίπτωση αυτή, να καταγγείλει με μονομερή δήλωσή της και αζημίως για την ίδια χωρίς καμία σε βάρος της υποχρέωση αποζημίωσης, τη σύμβαση αυτή, μέσα σε δεκαπέντε (15) ημέρες από την γνωστοποίηση προς αυτή των γεγονότων που συνιστούν την ανωτέρα βία.

Σε κάθε περίπτωση και ανεξάρτητα από την κήρυξη ή όχι του Αναδόχου έκπτωτου ή την κατάπτωση ποινικής ρήτρας, η Τράπεζα μπορεί οποτεδήποτε να αξιώσει την αποκατάσταση κάθε ζημίας της, την οποία έχει υποστεί από την εκπρόθεσμη ή τη μη προσήκουσα εκτέλεση της σύμβασης από τον Ανάδοχο.

* 1. ΕΠΙΛΥΣΗ ΔΙΑΦΟΡΩΝ

Κάθε διαφορά που ήθελε προκύψει από την παρούσα επιλύεται καταρχήν από τα αρμόδια όργανα της Τράπεζας. Σε περίπτωση κατά την οποία ο διαγωνιζόμενος δεν αποδεχθεί την απόφαση των αρμοδίων οργάνων, η διαφωνία υπάγεται στη δικαιοδοσία των δικαστηρίων της Αθήνας, τα οποία ορίζονται αποκλειστικά και μόνο αρμόδια προς τούτο. Εφαρμοστέο Δίκαιο είναι το ελληνικό.

* 1. ΑΠΟΔΟΧΗ ΤΩΝ ΟΡΩΝ ΤΗΣ ΠΡΟΚΗΡΥΞΗΣ

Η συμμετοχή στο διαγωνισμό προϋποθέτει ότι ο διαγωνιζόμενος έλαβε γνώση όλων των όρων της παρούσας και αποδέχεται αυτούς ανεπιφύλακτα.

Η Τράπεζα επιφυλάσσεται του δικαιώματος ματαίωσης του διαγωνισμού, μη κατακύρωσης αυτού σε κανένα από τους διαγωνιζόμενους και της εν συνεχεία, κατά την κρίση της, επανάληψης αυτού ή απευθείας ανάθεσης ή οριστικής ματαίωσης. Στις περιπτώσεις αυτές οι συμμετέχοντες στον διαγωνισμό δεν έχουν καμιά αξίωση κατά της Τράπεζας.

Για πληροφορίες σχετικά με την παρούσα προκήρυξη οι διαγωνιζόμενοι θα απευθύνονται στο Τμήμα Διαγωνισμών και Συμβάσεων:

* sec.provision@bankofgreece.gr

Η παρούσα προκήρυξη συντάχθηκε με βάση την Πολιτική επιλογής εξωτερικού ελεγκτή της Τράπεζας, τις Ορθές Πρακτικές του Ευρωσυστήματος και τις Κατευθυντήριες Οδηγίες για την ανάθεση προμηθειών, υπηρεσιών και έργων της Τράπεζας.

Το πλήρες κείμενο της παρούσας προκήρυξης δημοσιεύεται στον ιστοχώρο της Τράπεζας και περίληψη αυτής στον οικονομικό τύπο και στον ιστοχώρο της Επίσημης Εφημερίδας της Ευρωπαϊκής Ένωσης (Official Journal of the EU).

Αθήνα, 29.3.2016

Κωνσταντίνος Δημητρακόπουλος

Διευθυντής

**Συνημμένα και αναπόσπαστα μέρη της Προκήρυξης:**

|  |  |
| --- | --- |
| 1. | Παράρτημα 1 - Προδιαγραφές έργου |
| 2. | Παράρτημα 2 - Τεχνική προσφορά |
| 3. | Παράρτημα 3 - Οικονομική προσφορά |
| 4. | Παράρτημα 4 - Οδηγίες για την κατάρτιση εγγυητικής επιστολής |
| 5. | Έντυπο ελέγχου κατάθεσης δικαιολογητικών |
| 6. | Υπόδειγμα βιογραφικού σημειώματος |
| 7. | Υπεύθυνη δήλωση |

**ΠΑΡΑΡΤΗΜΑ 1 - ΠΡΟΔΙΑΓΡΑΦΕΣ ΕΡΓΟΥ**

**1. ΤΥΠΟΣ ΚΑΙ ΕΙΔΟΣ ΕΛΕΓΧΟΥ**

**1.1 Έκθεση των Εξωτερικών Ελεγκτών επί των Ετήσιων Οικονομικών Καταστάσεων της Τράπεζας Ελλάδος**

Ο Εξωτερικός Ελεγκτής θα ελέγξει τις ετήσιες οικονομικές καταστάσεις της Τράπεζας. Στο πλαίσιο του ελέγχου ο Εξωτερικός Ελεγκτής θα εξετάσει τα σχετικά Λογιστικά Συστήματα και εσωτερικούς ελέγχους για να αξιολογήσει την επάρκειά τους αναφορικά με την προετοιμασία των Ετήσιων Λογαριασμών της Τράπεζας και να υποβάλλει σχετική έκθεση με προτάσεις βελτιώσεων όπου απαιτούνται. Για τις ετήσιες οικονομικές καταστάσεις της Τράπεζας, μεταξύ άλλων, χρησιμοποιούνται τα πληροφοριακά συστήματα:

1. Λογιστικό Σύστημα SAP.
2. Σύστημα για τη Διαχείριση του Χαρτοφυλακίου των Διαθεσίμων WSS Suite (Finance Kit).
3. Ηλεκτρονικό Σύστημα Πληρωμών της Τράπεζας που συνδέεται με το δίκτυο του TARGET 2.
4. Σύστημα Συναλλαγών της Τράπεζας της Ελλάδος.

Με σκοπό ο Εξωτερικός Ελεγκτής να εκφέρει γνώμη για τους ετήσιους Λογαριασμούς της Τράπεζας ο έλεγχος θα περιλαμβάνει κάθε μορφής αναφορές για τις λειτουργίες και τα περιουσιακά στοιχεία παθητικού και ενεργητικού της Τράπεζας, εφόσον κριθεί απαραίτητο.

Ο Εξωτερικός Ελεγκτής θα πρέπει να αρχίσει την προετοιμασία του ετήσιου ελέγχου των ετήσιων λογαριασμών της Τράπεζας σε εύλογο χρόνο πριν από το κλείσιμο των λογαριασμών στο τέλος του έτους, ο οποίος θα περιέχει έναν **Ενδιάμεσο και ένα Τελικό έλεγχο**. Η έκθεση ελέγχου θα σχεδιαστεί σύμφωνα με τα Διεθνή Ελεγκτικά Πρότυπα (ISA) και θα δημοσιοποιηθεί μαζί με τους Ετήσιους Λογαριασμούς της Τράπεζας. Ο Εξωτερικός Ελεγκτής θα παρουσιάσει την έκθεση ελέγχου επί των ετήσιων λογαριασμών της Τράπεζας στη Διοίκηση της Τράπεζας και στην Επιτροπή Ελέγχου. Οι οικονομικές καταστάσεις και το πιστοποιητικό ελέγχου υποβάλλονται στη Γενική Συνέλευση των Μετόχων από τα αρμόδια όργανα της Τράπεζας. Ο Εξωτερικός Ελεγκτής θα συμβουλεύει την Τράπεζα σε θέματα που σχετίζονται με λογιστικές πρακτικές όποτε του ζητηθεί.

**1.2 Έκθεση/Αναφορά των Εξωτερικών Ελεγκτών για το χαρτοφυλάκιο των Συναλλαγματικών Διαθεσίμων που διαχειρίζεται η Τράπεζα για λογαριασμό της ΕΚΤ**

Οι Εθνικές Κεντρικές Τράπεζες του Ευρωσυστήματος διαχειρίζονται τα συναλλαγματικά διαθέσιμα της ΕΚΤ σε αποκεντρωμένη βάση. Ο Εξωτερικός Ελεγκτής θα αξιολογήσει τη συμμόρφωση της Τράπεζας με τις απαιτήσεις της Οδηγίας της ΕΚΤ σχετικά με τη διαχειριστική σχέση ανάμεσα στην ΕΚΤ και την Τράπεζα για τη λειτουργία που αφορά τα συναλλαγματικά διαθέσιμα της ΕΚΤ. Ο Εξωτερικός Ελεγκτής θα επιβεβαιώσει τα υπόλοιπα των λογαριασμών που τηρούνται από την Τράπεζα αναφορικά με το χαρτοφυλάκιο που διαχειρίζεται για λογαριασμό της ΕΚΤ. Το πληροφοριακό σύστημα διαχείρισης Χαρτοφυλακίου WSS Suite χρησιμοποιείται και από την ΕΚΤ. Ο Εξωτερικός Ελεγκτής θα εκδώσει μία έκθεση ελέγχου που θα απευθύνει στον εξωτερικό Ελεγκτή της ΕΚΤ η οποία μπορεί να εμπεριέχει επιβεβαιωμένα ευρήματα και συστάσεις που πρέπει να υποβληθούν στη Διοίκηση της Τράπεζας ή στην ΕΚΤ. Η έκθεση ελέγχου θα πρέπει να συνδέεται μόνο με τα συναλλαγματικά διαθέσιμα της ΕΚΤ και να μην επεκτείνεται σε άλλες χρηματοοικονομικές καταστάσεις της Τράπεζας. Η έκθεση αυτή δεν δημοσιοποιείται και με την τρέχουσα πρακτική υποβάλλεται κάθε τέλος Ιανουαρίου στον Εξωτερικό Ελεγκτή της ΕΚΤ.

**2. ΠΟΙΟΤΙΚΕΣ ΠΡΟΔΙΑΓΡΑΦΕΣ ΕΡΓΟΥ**

**Ποιότητα ελέγχου**

Ο Ανάδοχος θα ακολουθεί και θα εφαρμόζει συγκεκριμένους κανόνες ελέγχου και δεοντολογίας, στοιχεία τα οποία θα αναφέρονται αναλυτικά στη σύμβασή του με την Τράπεζα.

Οι υπηρεσίες θα παρέχονται σύμφωνα με τις βέλτιστες επαγγελματικές πρακτικές, την αρμόζουσα προσοχή, αποτελεσματικότητα και επιμέλεια και εντός των προθεσμιών. Θα διασφαλίζει την ποιότητα της προσφερόμενης μεθοδολογίας ελέγχου και των προγραμμάτων ελέγχου

Ο Ανάδοχος θα διεξάγει του ελέγχους με βάση τα Διεθνή Πρότυπα Ελέγχου (ISA), τον κώδικα Επαγγελματικής Δεοντολογίας της IFAC και τη συναφή νομοθεσία της Ευρωπαϊκής Ένωσης.

Η ομάδα ελέγχου του Αναδόχου θα διαθέτει γνώση των Διεθνών Προτύπων Χρηματοοικονομικής Πληροφόρησης (IFRS) καθώς και άριστη γνώση της ελληνικής φορολογικής νομοθεσίας.

Ο Ανάδοχος θα εφαρμόζει προσηκόντως την (τουλάχιστον πενταετή) εμπειρία του σχετικά με τον έλεγχο των οικονομικών καταστάσεων τραπεζών και ειδικότερα των Κεντρικών Τραπεζών του Ευρωσυστήματος.

**Χρονοδιάγραμμα υλοποίησης Έργου**

Ο Ανάδοχος θα τηρεί το χρονοδιάγραμμα υλοποίησης παρέχοντας τις απαιτούμενες υπηρεσίες εντός των συμφωνηθέντων, βάσει της σύμβασης που θα υπογραφεί, χρονικών ορίων. Ο χρόνος υποβολής της Ενδιάμεσης και Τελικής Έκθεσης Ελέγχου θα είναι σύμφωνα με τον προγραμματισμό που θα συμφωνηθεί μεταξύ της Τράπεζας και του Αναδόχου.

**ΠΑΡΑΡΤΗΜΑ 2 - ΤΕΧΝΙΚΗ ΠΡΟΣΦΟΡΑ**

Για τη συμπλήρωση της τεχνικής προσφοράς, οι διαγωνιζόμενοι θα παραθέσουν τις εξής πληροφορίες:

**Α.** Για κάθε ελεγκτικό έργο:

1. Μεθοδολογία αποτίμησης κινδύνου για το σχεδιασμό του ελέγχου
2. Σχέδιο ελέγχου και κύριες διαδικασίες ελέγχου
3. Συνολικές απαιτούμενες ανθρωποημέρες
4. Ανθρωποημέρες ανά ενδιάμεσο και τελικό έλεγχο
5. Κατανομή των ανθρωποημερών στην Ομάδα Ελέγχου ανά βαθμίδα ελεγκτή.
6. Πληροφόρηση για «εργαλεία» ελέγχου
7. Πληροφόρηση για την ανεξάρτητη διαδικασία διασφάλισης της ποιότητας του ελέγχου
8. Χρονοδιάγραμμα υλοποίησης

**Β.** Οργανόγραμμα της Ομάδας Ελέγχου και της διασφάλισης της ποιότητας του ελέγχου και κατανομή των καθηκόντων και ευθυνών μέσα στην Ομάδα Ελέγχου για την παροχή των υπηρεσιών που απαιτούνται από την Τράπεζα και για τη διασφάλιση της ποιότητας του ελέγχου.

Βιογραφικά σημειώματα των υπευθύνων και επικεφαλής της ελεγκτικής ομάδας που θα παράσχει τις Υπηρεσίες στην Τράπεζα για κάθε οικονομικό έτος που αυτοί τελούν τον έλεγχο (βάσει του συνημμένου υποδείγματος βιογραφικού σημειώματος, σελ 23).

Κατάλογο πελατών διαγωνιζόμενου (σε ανάλογο έργο), που θα περιλαμβάνει την επωνυμία, διεύθυνση, στοιχεία επικοινωνίας των πελατών του καθώς και περιγραφή του πεδίου των υπηρεσιών και της διάρκειας των σχετικών συμβάσεων.

Επίσης θα διευκρινίζει εάν κάποιο μέλος της Ομάδας Ελέγχου θα έχει προσωρινή σχέση απασχόλησης.

**Γ.** Στοιχεία που εγγυώνται την επιτυχή ολοκλήρωση του Έργου όπως οργανωτική δομή, λειτουργία, οικονομικά και λοιπά μεγέθη του διαγωνιζόμενου.

Επίσης, θα υποβάλουν συμπληρωμένο το παρακάτω έντυπο:

**ΕΝΤΥΠΟ ΤΕΧΝΙΚΗΣ ΠΡΟΣΦΟΡΑΣ**

Προς την Τράπεζα της Ελλάδος

1. Αφού μελετήσαμε τα Έγγραφα Διαγωνισμού και αφού έχουμε αποκτήσει πλήρη αντίληψη του αντικειμένου της Σύμβασης, εμείς οι υποφαινόμενοι, αναλαμβάνουμε να αρχίσουμε, εκτελέσουμε και ολοκληρώσουμε το αντικείμενο της Σύμβασης, σύμφωνα με τα Έγγραφα Διαγωνισμού και τη συνημμένη τεχνική προσφορά μας και την τιμή που δηλώνουμε στην οικονομική προσφορά μας, η οποία υποβάλλεται σε ξεχωριστό φάκελο.
2. Αναλαμβάνουμε, εάν η προσφορά μας γίνει αποδεκτή, να προσφέρουμε τις υπηρεσίες μας, μέσα στις προθεσμίες εκτέλεσης που καθορίζονται στα έγγραφα διαγωνισμού.
3. Η προσφορά μας ισχύει και μας δεσμεύει μέχρι τις ................. και αντιλαμβανόμαστε ότι μπορεί να γίνει αποδεκτή οποτεδήποτε πριν την εκπνοή της ισχύος της.
4. Δεσμευόμαστε ότι δεν θα χρησιμοποιήσουμε ούτε θα μεταδώσουμε σε τρίτους οποιαδήποτε στοιχεία, πληροφορίες, γνώσεις, έγγραφα ή άλλο υλικό το οποίο μας έχει δοθεί ή έχει περιέλθει σε γνώση μας κατά την ετοιμασία της προσφοράς.
5. Αντιλαμβανόμαστε ότι δεν είστε υποχρεωμένοι να αποδεχτείτε τη χαμηλότερη ή οποιαδήποτε άλλη προσφορά.

Με τιμή,

|  |  |
| --- | --- |
| Υπογραφή διαγωνιζόμενου ή εξουσιοδοτημένου αντιπροσώπου του |  |
| Ονοματεπώνυμο υπογράφοντος |  |
| Αρ. Δελτίου Ταυτότητας ή Διαβατηρίου υπογράφοντος |  |
| Ιδιότητα υπογράφοντος |  |

Δεόντως εξουσιοδοτημένος/η/οι να υπογράφει/ουν προσφορές και συμβάσεις εκ μέρους και για λογαριασμό του Διαγωνιζόμενου με τα ακόλουθα στοιχεία:

|  |  |
| --- | --- |
| Ονοματεπώνυμο διαγωνιζόμενου |  |
| Διεύθυνση |  |
| Τηλέφωνο |  |
| Τηλεομοιότυπο (fax) |  |
| Ηλ. Διεύθυνση (e-mail) |  |
| Σφραγίδα διαγωνιζόμενου |  |
| Ημερομηνία |  |

**Σημείωση 1η:** Σε περίπτωση που ο διαγωνιζόμενος είναι νομικό πρόσωπο, τότε εάν ο υπογράφων είναι ο κατά νόμο εκπρόσωπος του νομικού προσώπου θα πρέπει να υποβάλει επίσημα στοιχεία που να αποδεικνύουν τούτο καθώς και το δικαίωμα του υπογράφοντος να δεσμεύει το νομικό πρόσωπο, διαφορετικά, θα πρέπει να υποβάλει πρακτικό αποφάσεων του Διοικητικού Συμβουλίου ή του Διοικούντος Οργάνου του νομικού προσώπου, με το οποίο να παρέχεται πληρεξούσιο στον υπογράφοντα να υπογράφει προσφορές και συμβάσεις εκ μέρους και για λογαριασμό του Διαγωνιζόμενου.

**Σημείωση 2η:** Σε περίπτωση ένωσης φυσικών ή/και νομικών προσώπων να αναφερθούν τα στοιχεία για την ένωση και τα στοιχεία κάθε μέλους της ένωσης.

**Σημείωση 3η:** Όλα τα κενά να συμπληρωθούν από τον διαγωνιζόμενο ή τον εκπρόσωπό του.

**ΠΑΡΑΡΤΗΜΑ 3 - ΟΙΚΟΝΟΜΙΚΗ ΠΡΟΣΦΟΡΑ**

Τιμολόγηση Παρεχόμενων Υπηρεσιών

Κάθε προσφορά θα περιλαμβάνει την τιμολόγηση των παρεχομένων υπηρεσιών για την πενταετία 2017-2021 βάσει των ανθρωποημερών, και πιο συγκεκριμένα πληροφορίες σχετικά με:

* Το συνολικό προϋπολογιζόμενο κόστος της προσφοράς για κάθε έτος, με διάκριση σε κόστος για τον ετήσιο έλεγχο των Οικονομικών Καταστάσεων και σε κόστος για το παρεχόμενο ειδικό έργο ελέγχου της διαχείρισης του χαρτοφυλακίου της ΕΚΤ
* Οι προϋπολογισθείσες συνολικές ανθρωποημέρες και επιμέρους ανάλυση αυτών ανά βαθμίδα απασχολούμενου ελεγκτή (ορκωτός – επίκουρος – δόκιμος)

Στον προϋπολογισμό της αμοιβής περιλαμβάνονται έξοδα που συνδέονται με τη διεκπεραίωση των υπηρεσιών που έχουν αναληφθεί, συμπεριλαμβανομένων του συντονισμού των εργασιών, της επίβλεψης και της συμμετοχής σε παρουσιάσεις και συναντήσεις. Σε ό,τι αφορά τον έλεγχο υποκαταστημάτων της Τράπεζας εκτός Αττικής, η Τράπεζα καλύπτει αποκλειστικά και μόνο τη σχετική δαπάνη μεταφοράς (οδοιπορικά έξοδα) και διαμονής (δαπάνη ξενοδοχείου), σύμφωνα με τις εκάστοτε ισχύουσες για το προσωπικό της σχετικές αποφάσεις και εγκυκλίους.

Όλες οι τιμές θα πρέπει να εκφράζονται σε ευρώ, και να μην συμπεριλαμβάνεται ο Φόρος Προστιθέμενης Αξίας.

**ΕΝΤΥΠΟ ΟΙΚΟΝΟΜΙΚΗΣ ΠΡΟΣΦΟΡΑΣ**

Προς την Τράπεζα της Ελλάδος

Αντικείμενο Διαγωνισμού: Παροχή υπηρεσιών Ελέγχου των ετήσιων οικονομικών καταστάσεων της Τράπεζας της Ελλάδος από ανεξάρτητους εξωτερικούς ελεγκτές για τα οικονομικά έτη 2017-2021

Αριθμός Προκήρυξης: ... / 2016

Τελευταία προθεσμία υποβολής προσφορών: ...........................................

1. Αφού μελετήσαμε τα Έγγραφα Διαγωνισμού και αφού έχουμε αποκτήσει πλήρη αντίληψη του αντικειμένου της σύμβασης, εμείς οι υποφαινόμενοι, αναλαμβάνουμε να αρχίσουμε, εκτελέσουμε και ολοκληρώσουμε το αντικείμενο της σύμβασης, σύμφωνα με τα Έγγραφα Διαγωνισμού και την Τεχνική Προσφορά μας, για το συνολικό ποσό των Ευρώ .................................................................................................(ολογράφως).
2. Αν η προσφορά μας γίνει αποδεκτή, αναλαμβάνουμε να αρχίσουμε την εκτέλεση των υπηρεσιών μας και να τη συμπληρώσουμε, μέσα στα χρονικά όρια που αναφέρονται στα Έγγραφα Διαγωνισμού.
3. Συμφωνούμε πως η προσφορά μας αυτή θα ισχύει μέχρι τις ............, θα μας δεσμεύει και θα μπορεί να γίνει αποδεκτή ανά πάσα στιγμή πριν τη λήξη της περιόδου αυτής.
4. Αντιλαμβανόμαστε ότι δεν είστε υπόχρεοι να δεχτείτε τη προσφορά με τη χαμηλότερη τιμή ή οποιαδήποτε άλλη προσφορά.

**Στοιχεία Διαγωνιζομένου**

|  |  |
| --- | --- |
| Ονοματεπώνυμο Διαγωνιζόμενου |  |
| Διεύθυνση |  |
| Τηλέφωνο |  |
| Τηλεομοιότυπο (Fax) |  |
| Ηλ. Διεύθυνση (e-mail) |  |
| Σφραγίδα Διαγωνιζόμενου |  |
| Ημερομηνία |  |

Σε περίπτωση που ο διαγωνιζόμενος είναι ένωση προσώπων να αναφερθούν τα στοιχεία για την ένωση και τα στοιχεία κάθε μέλους της ένωσης.

Όλα τα κενά να συμπληρωθούν από το διαγωνιζόμενο ή τον εκπρόσωπό του.

Το συνολικό κόστος της σύμβασης αναλύεται στον παρακάτω πίνακα:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ΚΟΣΤΟΣ ΠΑΡΕΧΟΜΕΝΩΝ ΥΠΗΡΕΣΙΩΝ** | | | | | | | | | | |
|  |  |  |  |  |  |  |  |  |  |  |
| Υπηρεσίες | 2017 | | 2018 | | 2019 | | 2020 | | 2021 | |
| Συνολικές  Ανθρωπο-ημέρες | Συνολικό  Κόστος | Συνολικές  Ανθρωπο-  ημέρες | Συνολικό  Κόστος | Συνολικές  Ανθρωπο-  ημέρες | Συνολικό  Κόστος | Συνολικές  Ανθρωπο-  ημέρες | Συνολικό  Κόστος | Συνολικές  Ανθρωπο-ημέρες | Συνολικό  Κόστος |
| Ετήσιος Έλεγχος Οικονομικών Καταστάσεων της ΤτΕ |  |  |  |  |  |  |  |  |  |  |
| Έλεγχος Χαρτοφυλακίου Συναλλαγματικών Διαθεσίμων |  |  |  |  |  |  |  |  |  |  |
| Σύνολο Ελέγχου |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
| Βαθμίδες Ελεγκτών | 2017 | | 2018 | | 2019 | | 2020 | | 2021 | |
| Ανθρωπο-  ημέρες | Κόστος | Ανθρωπο-  ημέρες | Κόστος | Ανθρωπο  ημέρες | Κόστος | Ανθρωπο-  ημέρες | Κόστος | Ανθρωπο-  ημέρες | Κόστος |
| Κύριος Εταίρος |  |  |  |  |  |  |  |  |  |  |
| ………... |  |  |  |  |  |  |  |  |  |  |
| ……….. |  |  |  |  |  |  |  |  |  |  |
| Δόκιμος |  |  |  |  |  |  |  |  |  |  |

**ΠΑΡΑΡΤΗΜΑ 4 - Οδηγίες για την κατάρτιση εγγυητικής επιστολής**

**(Συμμετοχής και Καλής Εκτέλεσης)**

Η εγγυητική επιστολή εκδίδεται από πιστωτικό ίδρυμα ή άλλο νομικό πρόσωπο που έχει κατά νόμο το δικαίωμα αυτό και λειτουργεί νόμιμα στην Ελλάδα ή σε άλλο κράτος μέλος της Ευρωπαϊκής Ένωσης.

Η εγγυητική επιστολή (συμμετοχής ή καλής εκτέλεσης) απευθύνεται προς την Τράπεζα της Ελλάδος και περιλαμβάνει **απαραίτητα** ακόλουθα στοιχεία :

α) Την ημερομηνία έκδοσης.

β) Τον εκδότη (πλήρης επωνυμία – διεύθυνση, τηλέφωνα κ.λπ.).

γ) Τον αριθμό της εγγυητικής επιστολής.

δ) Το ποσό που καλύπτει η εγγυητική επιστολή.

ε) Την πλήρη επωνυμία και διεύθυνση του διαγωνιζόμενου υπέρ του οποίου εκδίδεται η εγγύηση.

στ) Τον αριθμό της σχετικής προκήρυξης ή της σύμβασης και το προς εκτέλεση Έργο.

ζ) Το χρόνο για τον οποίο ισχύει η εγγυητική επιστολή.

η) Ότι η εγγύηση παρέχεται ανέκκλητα και ανεπιφύλακτα, ο δε εκδότης παραιτείται του δικαιώματος της ενστάσεως, διζήσεως ή διαιρέσεως.

θ) Ότι το ποσόν της εγγύησης τηρείται στη διάθεση της Τράπεζας της Ελλάδος και ότι θα καταβληθεί ολικώς ή μερικώς χωρίς καμία από μέρος του εκδότη αντίρρηση ή ένσταση και χωρίς να ερευνηθεί το βάσιμο ή μη της απαίτησης, μέσα σε τρείς (3) ημέρες από την απλή έγγραφη ειδοποίηση του.

ι) Τον όρο ότι σε περίπτωση κατάπτωσης της εγγύησης, το ποσό της κατάπτωσης θα βαρύνεται με τα προβλεπόμενα τέλη ή φόρους.

ια) Τον όρο ότι ο εκδότης της εγγυητικής επιστολής υποχρεούται να προβεί στην παράταση της εγγύησης, ύστερα από έγγραφη ειδοποίησή του από την Τράπεζα, που θα υποβληθεί πριν από την λήξη της εγγύησης.

ιβ) Τον όρο ότι η εγγύηση όπως και κάθε υποχρέωση που απορρέει από αυτή θα διέπεται από τους Ελληνικούς Νόμους, ενώ αρμόδια για επίλυση των τυχόν διαφορών που προκύπτουν από αυτή, θα είναι τα Δικαστήρια της Αθήνας.

Επιπλέον, θα δηλώνεται από τον εκδότη της εγγυητικής επιστολής ότι οι υποχρεώσεις που απορρέουν από τα ανωτέρω παύουν να ισχύουν μόνον όταν επιστραφεί η εγγυητική επιστολή ή μετά από έγγραφη εντολή της Τράπεζας της Ελλάδος.

**ΕΝΤΥΠΟ ΕΛΕΓΧΟΥ ΚΑΤΑΘΕΣΗΣ ΤΩΝ ΑΠΑΙΤΟΥΜΕΝΩΝ ΑΠΟ ΤΗΝ ΠΡΟΚΗΡΥΞΗ ΕΓΓΡΑΦΩΝ**

|  |  |  |
| --- | --- | --- |
|  | **ΠΡΟΣΚΟΜΙΣΘΕΝΤΑ** | **ΝΑΙ/ΟΧΙ** |
| **Α** | **Υποφάκελος δικαιολογητικών (Άρθρο 5, παρ.Α.3.):** |  |
| Α1 | Εγγυητική επιστολή συμμετοχής (Άρθρο 7) |  |
| Α2 | Υπεύθυνη δήλωση Νο1 και Νο2 (σελ.24-25) |  |
| Α3 | Δικαιολογητικά σύστασης νομικού προσώπου |  |
| Α4 | Συμφωνητικό συνεργασίας μελών της ένωσης φυσικών/νομικών προσώπων και στοιχεία εκπροσώπησης της ένωσης. |  |
| Α5 | Πιστοποιητικό εγγραφής σε Δημόσιο Μητρώο Ελεγκτών ενός κράτους-μέλους της Ευρωπαϊκής Ένωσης |  |
| Α6 | Αντίγραφα ελεγμένων οικονομικών καταστάσεων για τα τρία τελευταία οικονομικά έτη |  |
| Α7 | Δήλωση περί του κύκλου εργασιών για τα τρία τελευταία οικονομικά έτη |  |
| Α8 | Αποδεικτικά πενταετούς πείρας στον έλεγχο οικονομικών καταστάσεων τραπεζών |  |
| Α9 | Έγγραφα πιστοποίησης διεξαγωγής ελέγχου βάσει Διεθνών Ελεγκτικών Προτύπων (ISA) και Κώδικα Δεοντολογίας της IFAC και γνώσης Διεθνών Προτύπων Χρηματοοικονομικής Πληροφόρησης (IFRS) |  |
| Α10 | Έγγραφα πιστοποίησης διασφάλισης ποιότητας |  |
| **Β** | **Τεχνική προσφορά** |  |
| **Γ** | **Οικονομική προσφορά** |  |

**ΥΠΟΔΕΙΓΜΑ ΒΙΟΓΡΑΦΙΚΟΥ ΣΗΜΕΙΩΜΑΤΟΣ**

|  |  |
| --- | --- |
| Ονοματεπώνυμο: |  |
| Τίτλος εργασίας / θέση στην εταιρία: |  |
| Θέση στην ομάδα ελέγχου: |  |
| Θέση στη διασφάλιση ποιότητας του ελέγχου: |  |
| Ακαδημαϊκά προσόντα: |  |
| Επαγγελματικά προσόντα / Μέλος Επαγγελματικών Ενώσεων: |  |
| Γνώσεις Λογιστικής / Συστημάτων Πληροφορικής (SAP, FinanceKit): |  |

**Επαγγελματική Εμπειρία** (παρακαλώ συμπληρώστε πληροφορίες για τα ακόλουθα)

* Χρόνια επαγγελματικής εμπειρίας (στη συγκεκριμένη ελεγκτική εταιρία)
* Εμπειρία στον έλεγχο Οικονομικών Καταστάσεων Τραπεζών (Τράπεζα, θέση στην Ομάδα Ελέγχου)
* Εμπειρία στον έλεγχο Οικονομικών Καταστάσεων Εθνικών Κεντρικών Τραπεζών του Ευρωσυστήματος (Τράπεζα, θέση στην Ομάδα Ελέγχου)
* Εμπειρία στην παροχή υπηρεσιών σε ανάλογους πελάτες με την Τράπεζα (επωνυμία των πελατών)

**Επάρκεια αναφορικά με τα απαιτούμενα πρότυπα από την Τράπεζα εφαρμόσιμα στην ομάδα ελέγχου**

* Πιστοποιημένος να εκτελεί ελέγχους σύμφωνα με τα Διεθνή Ελεγκτικά Πρότυπα (ISA) και τον Κώδικα Δεοντολογίας IFAC
* Γνώση των IFRS
* Σε βάθος γνώση της ελληνικής φορολογικής νομοθεσίας και των σχετικών διατάξεων (π.χ. Φ.Π.Α.)
* Υψηλού επιπέδου προσόντα γραπτής και προφορικής έκφρασης στα ελληνικά
* Υψηλού επιπέδου προσόντα γραπτής και προφορικής έκφρασης στα αγγλικά
* Καθήκοντα και υποχρεώσεις ως μέλος της προτεινόμενης ομάδας ελέγχου
* Καθήκοντα και υποχρεώσεις στη διασφάλιση ποιότητας του ελέγχου
* Ένδειξη εάν απασχολείται προσωρινά
* Πρόσθετα στοιχεία

**Πρόσθετα στοιχεία** Συμπληρώστε οποιοδήποτε άλλο στοιχείο θεωρείτε σχετικό εκτός από τα παραπάνω που είναι υποχρεωτικά.

**ΥΠΕΥΘΥΝΗ ΔΗΛΩΣΗ Νο 1**

Προς την Τράπεζα της Ελλάδος

Αντικείμενο Διαγωνισμού: Παροχή υπηρεσιών ελέγχου των ετήσιων οικονομικών καταστάσεων της Τράπεζας της Ελλάδος από ανεξάρτητους εξωτερικούς ελεγκτές για τα οικονομικά έτη 2017-2021

Αριθμός Προκήρυξης:

Τελευταία προθεσμία υποβολής προσφορών: ...........................................

Σχετικά με την πρόσκληση υποβολής προσφοράς για το πιο πάνω θέμα δηλώνω ότι:

|  |  |
| --- | --- |
| 1. | Δεν εμπίπτω σε κανέναν από τους λόγους αποκλεισμού που αναφέρονται στα Άρθρα 2, 3 και 4 της Προκήρυξης. |
| 2. | Δεν υπάρχει οποιαδήποτε χρηματοδοτική, επιχειρηματική, εργασιακή ή άλλη σχέση μεταξύ των εκπροσώπων μας και των συμφερόντων της Τράπεζας της Ελλάδος. |
| 3. | Θα πληροφορήσω την Τράπεζα της Ελλάδος άμεσα εάν υπάρχει αλλαγή οποιωνδήποτε δεδομένων σε σχέση με τα πιο πάνω. |
| 4. | Θα ανταποκριθώ πρόθυμα σε περίπτωση που μου ζητηθούν οποιεσδήποτε πρόσθετες πληροφορίες από το αρμόδιο για την κατακύρωση του παρόντος Διαγωνισμού όργανο, σε οποιοδήποτε στάδιο της διαδικασίας. |
| 5. | Αναγνωρίζω πλήρως και αποδέχομαι ότι οποιαδήποτε λανθασμένη ή ημιτελής πληροφόρηση που παρέχεται εκ μέρους μου στη διαδικασία του Διαγωνισμού αυτού και διαπιστωθεί σε οποιοδήποτε στάδιο της διαδικασίας, θα έχει ως αποτέλεσμα την απόρριψη της προσφοράς μου. Αναγνωρίζω επίσης και αποδέχομαι ότι σε περίπτωση που μου ανατεθεί η σύμβαση και αποτύχω να προσκομίσω τα απαραίτητα πιστοποιητικά τότε αυτό θα έχει ως αποτέλεσμα τον αποκλεισμό μου από το συγκεκριμένο Διαγωνισμό. |

|  |  |
| --- | --- |
| Υπογραφή του διαγωνιζόμενου ή του εξουσιοδοτημένου αντιπροσώπου του (πρέπει να είναι το ίδιο άτομο που υπογράφει το έντυπο προσφοράς) |  |
| Ονοματεπώνυμο υπογράφοντος |  |
| Αρ. Δελτίου Ταυτότητας ή Διαβατηρίου υπογράφοντος |  |
| Α.Φ.Μ. |  |
| Ιδιότητα υπογράφοντος |  |
| Διεύθυνση |  |
| Τηλέφωνο επικοινωνίας |  |
| Τηλεομοιότυπο επικοινωνίας (fax) |  |
| Ηλ. διεύθυνση (e-mail) |  |

**ΥΠΕΥΘΥΝΗ ΔΗΛΩΣΗ Νο 2**

Προς την Τράπεζα της Ελλάδος

Αντικείμενο Διαγωνισμού: Παροχή υπηρεσιών ελέγχου των ετήσιων οικονομικών καταστάσεων της Τράπεζας της Ελλάδος από ανεξάρτητους εξωτερικούς ελεγκτές για τα οικονομικά έτη 2017-2021

Αριθμός Προκήρυξης:

Τελευταία προθεσμία υποβολής προσφορών: ...........................................

Σχετικά με την πρόσκληση υποβολής προσφοράς για το πιο πάνω θέμα δηλώνω ότι:

* το φυσικό πρόσωπο ή ο νόμιμος εκπρόσωπος νομικού προσώπου, δεν έχει καταδικαστεί για αδίκημα σχετικό με την άσκηση της επαγγελματικής του δραστηριότητας.
* ο διαγωνιζόμενος δεν τελεί υπό πτώχευση, εκκαθάριση, αναγκαστική διαχείριση, πτωχευτικό συμβιβασμό, ή άλλη ανάλογη κατάσταση και επίσης ότι δεν τελεί υπό διαδικασία κήρυξης σε πτώχευση ή έκδοσης απόφασης αναγκαστικής εκκαθάρισης ή αναγκαστικής διαχείρισης ή πτωχευτικού συμβιβασμού ή υπό άλλη ανάλογη διαδικασία.
* ο διαγωνιζόμενος είναι ενήμερος ως προς τις υποχρεώσεις του που αφορούν τις εισφορές κοινωνικής ασφάλισης και ως προς τις φορολογικές υποχρεώσεις του κατά την ημερομηνία διενέργειας του διαγωνισμού.
* είμαι εγγεγραμμένος στο οικείο Επιμελητήριο και διαθέτω βεβαίωση άσκησης επαγγέλματος από αρμόδια Δημόσια Αρχή ή Αρχή Τοπικής Αυτοδιοίκησης, έκδοσης του τελευταίου εξαμήνου πριν από τη διενέργεια του διαγωνισμού.

Σε περίπτωση που επιλεγώ για το συγκεκριμένο έργο από την Τράπεζα της Ελλάδος, δηλώνω ότι θα προσκομίσω πρωτότυπα έγγραφα από τις αρμόδιες δικαστικές ή άλλες αρχές που θα πιστοποιούν τα ανωτέρω δηλωθέντα, δηλαδή:

1. Απόσπασμα ποινικού μητρώου, έκδοσης τουλάχιστον του τελευταίου τριμήνου, από το οποίο να προκύπτει ότι το φυσικό πρόσωπο ή ο νόμιμος εκπρόσωπος νομικού προσώπου, δεν έχει καταδικαστεί για αδίκημα σχετικό με την άσκηση της επαγγελματικής του δραστηριότητας.
2. Πιστοποιητικό αρμόδιας δικαστικής ή διοικητικής αρχής έκδοσης του τελευταίου εξαμήνου, από το οποίο να προκύπτει ότι ο διαγωνιζόμενος δεν τελεί υπό πτώχευση, εκκαθάριση, αναγκαστική διαχείριση, πτωχευτικό συμβιβασμό, ή άλλη ανάλογη κατάσταση και επίσης ότι δεν τελεί υπό διαδικασία κήρυξης σε πτώχευση ή έκδοσης απόφασης αναγκαστικής εκκαθάρισης ή αναγκαστικής διαχείρισης ή πτωχευτικού συμβιβασμού ή υπό άλλη ανάλογη διαδικασία.
3. Πιστοποιητικό που εκδίδεται από αρμόδια κατά περίπτωση Αρχή, από το οποίο να προκύπτει ότι ο διαγωνιζόμενος είναι ενήμερος ως προς τις υποχρεώσεις του που αφορούν τις εισφορές κοινωνικής ασφάλισης και ως προς τις φορολογικές υποχρεώσεις του κατά την ημερομηνία διενέργειας του διαγωνισμού.
4. Πιστοποιητικό του οικείου Επιμελητηρίου με το οποίο θα πιστοποιείται η εγγραφή του σε αυτό και το ειδικό επάγγελμά του ή βεβαίωση άσκησης επαγγέλματος από αρμόδια Δημόσια Αρχή ή Αρχή Τοπικής Αυτοδιοίκησης, έκδοσης του τελευταίου εξαμήνου πριν από τη διενέργεια του διαγωνισμού.

|  |  |
| --- | --- |
| Υπογραφή του διαγωνιζόμενου ή του εξουσιοδοτημένου αντιπροσώπου του (πρέπει να είναι το ίδιο άτομο που υπογράφει το έντυπο προσφοράς) |  |
| Ονοματεπώνυμο υπογράφοντος |  |
| Αρ. Δελτίου Ταυτότητας ή Διαβατηρίου υπογράφοντος |  |
| Α.Φ.Μ. |  |
| Ιδιότητα υπογράφοντος |  |
| Διεύθυνση |  |
| Τηλέφωνο επικοινωνίας |  |
| Τηλεομοιότυπο επικοινωνίας (fax) |  |
| Ηλ. διεύθυνση (e-mail) |  |